Wits prof afgedank oor seksuele teisteringDie Universiteit van die Witwatersrand (Foto: Samuella99 via Wikimedia Commons) ŉ Professor aan die Universiteit van die Witwatersrand (Wits) is Woensdag afgedank nadat hy skuldig bevind is dat hy van sy kollegas by die instansie seksueel geteister het. Prof. Adam Habib, visekanselier van die universiteit, het gesê drie vroue het klagtes teen die professor by die universiteit se kantoor vir geslagsgelykheid ingedien, wat die saak ondersoek het. “ŉ Onafhanklike ondersoek is gedoen en die personeellid is skuldig bevind aan wangedrag gegrond op seksuele teistering van die drie klaers,” het Habib in ŉ verklaring gesê. “Die onafhanklike paneel het verder bevind dat die wangedrag gronde vir onmiddellike afdanking is en die uitkoms van die ondersoek is vandag [Woensdag] aan my voorgelê. Ooreenkomstig die universiteit se beleid en prosedures het ek die betrokke individu ingelig dat hy afgedank word.” Volgens berigte het die professor die oortredings oor ŉ tydperk begaan. Na wat verneem word, het hy die vroue aangemoedig om seksuele gunsies te doen in ruil vir sy invloed en senioriteit by die universiteit. Habib het gesê die universiteit se geslagsgelykheidkantoor is vyf jaar gelede op die been gebring om klagtes van seksuele teistering te hanteer. “Die universiteit sal nie enige vorm van geslagsgebaseerde teistering duld nie en as ŉ openbare instansie is ons vasbeslote om alle geslagsgebaseerde benadeling uit die weg te ruim,” het hy gesê. “Ek wil dit weer eens baie duidelik stel dat die universiteit geen vorm van seksuele teistering sal duld nie.”